SKRIFTLIG FORESPØRGSEL E-1517/99

af Roberta Angelilli (UEN) til Kommissionen

(1. september 1999)

Om: Anvendelse af støtte til de jordskælvsramte områder i regionen Marche og kommunen Fabriano

Med beslutning nr. 988 af 26. april truffet i regionalrådet under henvisning til lov nr. 61/98, artikel 7, har regionen Marche afsat en del af midlerne til det sociale boligbyggeri og genopbygning af de jordskælvsramte områder (bl.a. Campodonico, Belvedere, Cupo og Vallina) til opførelse af præfabrikerede bygninger, der skal bruges i stedet for de containere, som mange af de hjemløse familier hidtil har boet i. Det skal bemærkes, at opførelsen af disse bygninger ikke ønskes af mange af de mennesker, der bor i containerne, fordi det vil betyde et spild af penge, der er afsat til genopbygning af de huse, der blev ødelagt eller beskadiget af jordskælvet, og dette vil betyde en forsinkelse af disse borgeres tilbagevenden til et normalt liv. I øvrigt vil også de, der har accepteret disse præfabrikerede bygninger, under alle omstændigheder foretrække at få støtte til at påbegynde den faktiske genopbygning.

I øvrigt er anvendelsen af disse midler til socialt boligbyggeri bestemt ikke en løsning for indbyggerne i de jordskælvsramte områder, som helst vil vende tilbage til deres egne huse så snart som muligt.

1. Mener Kommissionen ikke, at den italienske stats vigtigste opgave bør være at sætte borgerne i de jordskælvsramte områder i stand til at genopføre deres egne huse i stedet for at spilde midlerne på præfabrikerede bygninger, som under alle omstændigheder senere skal rives ned?

2. Mener den ikke, den bør henvende sig til de kompetente myndigheder for at få yderligere oplysninger om anvendelsen bl.a. af den europæiske støtte til disse områder gennem specifikke nationale bestemmelser?

3. Kan den udtale sig generelt om spørgsmålet?

Svar afgivet på Kommissionens vegne af Michel Barnier

(29. oktober 1999)

Ved Kommissionens beslutning af 4. august 1998 om ændring af beslutningen om godkendelse af det samlede programmeringsdokument (SPD) for EF' s strukturinterventioner i regionen Marche under mål 5 b indsatte de nationale myndigheder og Kommissionen fire nye foranstaltninger i det pågældende SPD for at bidrage til genopbygningen af de områder, som blev ramt af jordskælvet i 1997.

Den foranstaltning, som medfinansieres af Den Europæiske Socialfond, tager sigte på at bevare, beskytte og udnytte de menneskelige ressourcer og det erhvervsmæssige potentiale i hele det jordskælvsramte område.

Den foranstaltning, som medfinansieres af Udviklingssektionen i Den Europæiske Udviklings- og Garantifond for Landbruget, har til formål at genopbygge landbrugets produktionspotentiale, landbrugernes boliger og infrastrukturen i landdistrikterne og at restaurere den arkitektoniske kulturarv i de små byer i landdistrikterne.

Hvad angår de to foranstaltninger, som medfinansieres af Den Europæiske Fond for Regionaludvikling, er sigtet dels at genopbygge det produktionspotentiale, som ikke har relation til landbruget, samt infrastrukturer af betydning for små og mellemstore virksomheder, dels at genopbygge og restaurere både offentligt ejede og privatejede bevaringsværdige bygningsværker (via integrerede projekter).

Følgelig kan de strukturfondsmidler, der er afsat til regionen Marche til genopbygning af de jordskælvsramte områder, ikke anvendes til finansiering af præfabrikerede bygninger.

Kommissionen bliver som led i partnerskabet med jævne mellemrum informeret om, hvordan strukturfondsmidlerne anvendes, specielt gennem overvågningsudvalgene, som Kommissionen deltager i. Hvad regionen Marche angår, afholdt udvalget sit seneste møde den 22. juni 1999, og der blev ved den lejlighed fremlagt en detaljeret rapport om gennemførelsen af foranstaltningerne i forbindelse med jordskælvet.

Efter en række forespørgsler har de regionale myndigheder bekræftet, at midler, som eventuelt anvendes til finansiering af præfabrikerede bygninger, kommer fra nationalt hold. Følgelig er det op til medlemslandet at afgøre, hvordan de pågældende midler bedst anvendes til at opfylde befolkningens behov.